**K r i t é r i a**

**hracích miestností a hracích podmienok v súťažiach Vs STZ**

Tieto kritéria pre hracie miestnosti a hracie podmienky súťaží Vs STZ (ďalej len kritéria) sú schválené výkonným výborom Vs STZ dňa 18.05.2015 a sú súčasťou rozpisu súťaží pre sezónu 2015/2016.

1. **Hracia miestnosť**
   1. Schválenie miestnosti:

Klub musí mať schválenú hraciu miestnosť. Na základe prihlášky zväz preverí hraciu miestnosť z hľadiska regulárnosti a spĺňania týchto kritérií. Za schválenie hracej miestnosti sa považuje zaradenie do vyžrebovania a uvedenie v športovom adresári.

Proti schváleným miestnostiam nemožno protestovať pokiaľ ide o rozmery a pevné prekážky. Ak oddiel nemôže hrať vo svojej hracej miestnosti z akéhokoľvek dôvodu, je povinný si zabezpečiť schválenie náhradnej miestnosti s dostatočným časovým predstihom. O zmene je povinný informovať súpera a zväz (predsedu ŠTK). Zmena bude uvedená v spravodaji. Zápas v neschválenej miestnosti je možné odohrať iba ak s tým súhlasí súper. V tomto prípade sa domáci klub potrestá uzavretím miestnosti a finančnou pokutou. Ak súper zápas odmietne odohrať, domáci klub prehrá kontumačne. Ak hostia odohrajú zápas v neschválenej miestnosti, výsledok ostáva v platnosti.

2. Rozmery:

Hrací priestor musí mať rozmery: dĺžku 10 m, šírku 5 m a výšku 3,5 m. Odchýlky môže povoliť riadiaci zväz iba na základe riadne schválenej žiadosti a to len pre družstvá IV. ligy (pravidlá 3.2.3.1.a).

1. Podlaha:

Podlaha nesmie byť svetlá (biela), lesklá, šmykľavá a jej povrch nemôže byť tehlový, keramický, betónový ani kamenný (p: 3.2.3.7.). Zväz takúto hraciu miestnosť neschváli. Výnimka na kamenný povrch sa udeľuje iba na sezónu 2015/2016.

4. Pevné prekážky:

V hracom priestore nesmú byť pevné prekážky. Zväz takúto miestnosť neschváli.

5. Osvetlenie:

Hrací priestor musí byť osvetlený jedným, alebo viacerými zdrojmi o intenzite 400 luxov nad stolom. Osvetľovacie teleso nesmie oslňovať hráčov. Intenzita osvetlenia musí byť rovnaká na všetkých stoloch. Svetelné zdroje musia byť najmenej 3,5 m nad stolom. (p.3.2.3.3.a). Majstrovský zápas sa musí odohrať v osvetlenej miestnosti bez prieniku denného svetla. Na strope môžu byť použité neóny, alebo iné svietidlá s intenzitou osvetlenia podľa prvej vety tohto bodu. Osvetlenie schvaľuje zväz. Nedodržanie týchto zásad osvetlenia je porušenie povinnosti usporiadateľa a trestá sa peňažnou pokutou.

6. Zatemnenie:

Hracia miestnosť musí byť zatemnená tak, aby do hracieho priestoru nepreniklo denné svetlo (3.2.3.3.a). Družstvá sú povinné zabezpečiť zatemnenie. Nezatemnenú hraciu miestnosť zväz neschváli. Ak usporiadateľ nezabezpečí zatemnenú hraciu miestnosť na majstrovský zápas, potrestá sa disciplinárne uzavretím hracej miestnosti a peňažnou pokutou.

7. Pozadie stolov:

Pozadie stola musí byť tmavé, nemôžu byť ani silné svetlené zdroje, ani nezakryté okná, alebo iné otvory, ktorými preniká denné svetlo (3.2.3.6.). Pozadím sa rozumie priestor za stolom, ktorý by mal byť tmavý. Výnimka pre sezónu je povolená iba pre drevené obklady telocviční. Ak usporiadateľ nezabezpečí požadované pozadie na majstrovský zápas, potrestá sa disciplinárne uzavretím hracej miestnosti a peňažnou pokutou.

8. Teplota:

Pri domácich súťažiach musí byť v hracej miestnosti najmenej 12˚ C. Miestnosť však nesmie byť vykúrená na viac ako 28˚ C. Teplota sa meria na sieťke pri stole, na ktorom sa hrá (p: 3.2.3.7a.). Teplomer je povinný zabezpečiť usporiadateľ. Ak teplota klesne pod 10˚ C, domáce družstvo prehrá kontumačne. Ak teplota sa pohybuje od 10˚ C do 12˚ C, domáce družstvo sa trestá peňažnou pokutou a uzavretím hracej miestnosti.

9. Reklamy:

V hracej  miestnosti nesmú byť svetielkujúce reklamy. Na podlahe nesmú byť umiestnené viac ako 4 reklamy. Porušenie tohto ustanovenia sa trestá peňažnou pokutou.

1. **Hracie podmienky:**
   1. Stoly:

Hracia plocha musí mať jednotnú tmavú farbu a nesmie byť lesklá. Musí byť zachovaná pružnosť stola. Stôl nesmie byť evidentne poškodený. Kvalita a značky stolov musia byť rovnaké. Výška stola musí byť 76 cm nad podlahou a stôl musí byť v rovine. Mužstvá II. ligy musia mať stoly schválené ITTF (p: 2.1.). Použitie stolov schvaľuje zväz. Výnimky môže udeliť v III. a IV. lige maximálne na dve súťažné sezóny. Porušenie tohto ustanovenia sa trestá uzavretím hracej miestnosti a peňažnou pokutou.

* 1. Sieťky:

Sieťky musia byť napnuté vo výške 15,25 cm. Domáci klub je povinný zabezpečiť merítka. Pre II. a III. ligu musia byť sieťky schválené ITTF (značkové)

(p. 2.2.). Sieťky nesmú byť deravé a nenapnuté. Porušenie tohto ustanovenia sa trestá finančnou pokutou.

3. Loptička:

Musí mať priemer 40 mm, musí byť biela, musí mať \*\*\*. Na značke nezáleží, ale stretnutie sa musí odohrať od začiatku do konca rovnakou značkou loptičky. Pri hre na modrých stoloch môžu byť použité aj oranžové loptičky. Loptičky zabezpečuje domáce družstvo. Porušenie tohto ustanovenia sa trestá peňažnou pokutou.

4. Raketa:

Raketa musí mať rozlíšenie červená a čierna strana. Musí byť ostrihaná tak,

aby kopírovala drevo. Nesmie mať chýbajúce vrúbky v rozsahu 1 cm2. Poťahy musia byť označené značkou ITTF. Nesmú sa používať zakázané lepidlá.

Hráč ktorý použije zakázané lepidlo a zakázané poťahy, jeho zápasy sa budú kontumovať.

5. Počítadlá:

Každý klub II. a III. ligy musí mať k stolom dve počítadla k zápasom a počítadlo na stav stretnutia. Porušenie tohto pravidla sa trestá peňažnou pokutou.

1. Ohrádky a stolík rozhodcu:

Tieto sa odporúčajú pre všetky družstvá II. ligy. Ohrádky nesmú byť biele, resp. svetlé.

1. Oblečenie:

Všetci hráči jedného družstva musia byť pri nástupe jednotne oblečení (p: 3.2.2.8.). Táto zásada sa bude uplatňovať len pre II. a III. ligu. Porušenie tohto ustanovenia sa trestá peňažnou pokutou. Pre družstvá IV. ligy sa udelí výnimka maximálne na túto súťažnú sezónu.

1. Šatňa:

Domáci klub musí zabezpečiť vstup do šatne a na hrací priestor k rozcvičke 45 minút pred začiatkom zápasu. Pre II. ligu musí mať šatňa parametre uvedené v súťažnom poriadku, pre súťaž jednotlivcov (čl. 4. 1. 2. 4. 5. – povinnosti hlavného usporiadateľa). Klub musí zabezpečiť hosťom uzamykateľnú šatňu. Usporiadateľ zodpovedá za nezávadnosť šatní, hygienických zariadení a za ich riadny stav. Výnimky na dve súťažné obdobia pre mužstvá III. a IV. ligy povoľuje zväz. Porušenie tohto ustanovenia sa trestá peňažnou pokutou.

1. **Všeobecné ustanovenia:**
   1. Povinnosťou usporiadateľa je zabezpečiť hraciu miestnosť podľa pravidiel stolného tenisu a týchto kritérií tak, aby boli pripravené 45 minút pred začiatkom zápasu. Ak miestnosť nie je pripravená podľa týchto kritérií, domáce družstvo bude potrestané tak, ako je to uvedené v týchto kritériách. Nevyhovujúce podmienky však musia hostia preukázať predsedovi ŠTK a domáci sa v zápise k tejto skutočnosti musia vyjadriť. Ak sa nevyjadria, má sa za to, že daná hracia podmienka nie je splnená.
   2. Všetko ostatné čo tieto kritéria neupravujú, sa bude posudzovať v zmysle platných pravidiel a súťažného poriadku. Jednotlivé porušenia týchto kritérií sa uvedú v zápise o stretnutí. O príslušných sankciách rozhodne disciplinárna komisia a komisia ŠTK.
   3. Výnimky z týchto kritérií budú zverejnené v spravodaji pred začatím súťaží.

***JUDr. Anton H a j d u k ,***

***predseda Vs STZ***

**K r i t é r i a**

**hracích miestností a hracích podmienok v súťažiach Vs STZ**

**(hodnotenie)**

**KLUB:**

|  |  |
| --- | --- |
| ***Hracia miestnosť:*** | ***Hracie podmienky:*** |
| **ROZMERY:** | **STOLY (značky):** |
| **PODLAHA:** | **SIEŤKY:** |
| **PEVNÉ PREKÁŽKY**: | **LOPTIČKY:** |
| **OSVETLENIE**: | **POČÍTADLA**: |
| **ZATEMNENIE:** | **OHRÁDKY:** |
| **POZADIE STOLOV:** | **STOLÍKY ROZHODCOV**: |
| **TEPLOTA:** | **OBLEČENIE:** |
| **REKLAMY:** | **ŠATŇA:** |

**Preverené dňa: ..............................................**

**Meno a priezvisko**

**zástupcu klubu: ............................................... ...............................................**

***podpis***

**Meno a priezvisko**

**člena VV VsSTZ: .............................................. ...............................................**

***podpis***